ונדל אנדרסון

ונדל ריצ'רד "ונדי" אנדרסון (באנגלית: Wendell Richard "Wendy" Anderson; 1 בפברואר 1933 – 17 ביולי 2016) היה פוליטיקאי ושחקן הוקי אמריקאי שכיהן בין 1971 ל-1976 מושל מינסוטה ה-33. בסוף 1976, התפטר מתפקיד המושל על מנת להתמנות כחבר הסנאט של ארצות הברית, לאחר שהסנאטור וולטר מונדייל נבחר לסגן נשיא ארצות הברית. אנדרסון כיהן בסנאט כמעט שנתיים, אך לאחר שהפסיד בבחירות לסנאט ב-1978 לרודי בושוויץ, התפטר כמה ימים לפני תום כהונתו כדי להעניק לבושוויץ ותק.

ביוגרפיה
ראשית חייו
אנדרסון נולד בסיינט פול שבמינסוטה, ב-1 בפברואר 1933. הוא למד בבית הספר התיכון סנט פול ג'ונסון ובאוניברסיטת מינסוטה, שם קיבל תואר ראשון ב-1954. ב-1960 קיבל תואר במשפטים מבית הספר למשפטים של אוניברסיטת מינסוטה. אנדרסון שירת בצבא ארצות הברית מ-1955 עד 1957, והגיע לדרגת לוטננט ראשון. מאוחר יותר שירת ביחידת מודיעין במילואים של הצבא.

קריירת הוקי
מ-1951 עד 1954, שיחק אנדרסון כמגן עבור אוניברסיטת מינסוטה ). הוא היה חבר בנבחרת ההוקי האמריקאית שזכתה במדליית כסף באולימפיאדת החורף 1956. הרבה אחרי שהקריירה שלו על הקרח הסתיימה, הוא גויס ב-1972 על ידי ה-Minnesota Fighting Saints בדראפט הראשון של איגוד ההוקי העולמי, במה שנראה כפעלול פרסומי (באותה מידה, צוות WHA אחר בחר את ראש ממשלת ברית המועצות אלכסיי קוסיגין), אולם אנדרסון בחר להישאר בתפקיד המושל.

קריירה פוליטית
אנדרסון כיהן כחבר בית הנבחרים של מינסוטה מ-1959 עד 1963 וכחבר הסנאט של מינסוטה מ-1963 עד 1971. הוא נבחר למושל מינסוטה ב-1970. הישג החתימה שלו כמושל סייע ביצירת "נס מינסוטה של 1971", רפורמה חדשנית במימון בתי ספר ציבוריים של מינסוטה וממשלות מקומיות שיצרה חלוקה הוגנת יותר במיסוי ובחינוך. על מאמציו, הופיע אנדרסון בשער של מגזין "טיים" משנת 1973.

לאחר שהסנאטור וולטר מונדייל נבחר לתפקיד סגן הנשיא בבחירות 1976, היה על המושל למנות את יורשו של מונדייל. אנדרסון סיכם עם סגן המושל שלו, רודי פרפיץ', שאנדרסון יתפטר מתפקיד המושל, ופרפיץ', כמושל החדש, ימנה את אנדרסון לסנאט.

במה שנודע כ"טבח במינסוטה", כמעט כל המועמדים של מפלגת DFL הובסו בבחירות ב-1978, כולל פרפיץ' והמועמדים לשני המושבים בסנאט של ארצות הברית, אנדרסון ובוב שורט. ההסדר של אנדרסון להתמנות לסנאט - ותפקידו של פרפיץ' במינוי זה - נחשבו לגורמים מרכזיים בתבוסות. אנדרסון אמר שהמהלך למנות את עצמו כסנאטור היה הטעות הגדולה שלו.  

מ-1989 עד 2002 כיהן אנדרסון כקונסול הכללי של שוודיה במיניאפוליס. מ-1995 עד 2001, כיהן כדירקטור וראש הוועדה המשפטית של Turbodyne Technologies Inc. (TRBD) בקרפינטריה שבקליפורניה. בשנותיו האחרונות, נקרא באופן קבוע כפרשן על הפוליטיקה של מינסוטה עבור תחנות מקומיות כמו KSTP-TV.

חיים אישיים
ב-1963 התחתן אנדרסון עם מרי כריסטין מקי (1939–2018) מבמידג'י שבמינסוטה. נולדו להם שלושה ילדים: איימי, אליזבת וברט. הם התגרשו בשנת 1990. 

בשנות ה-70 הופיע אנדרסון בתוכנית שעשועון הטלוויזיה What's My Line? פאנל המורכב מג'ין רייבורן, ארלין פרנסיס, ג'ין שליט ושילה מקריי לא הצליח לנחש שהוא מושל מינסוטה.

אנדרסון מת ב-17 ביולי 2016 מסיבוכים של מחלת אלצהיימר.  הוא היה בן 83 במותו.

קישורים חיצוניים




הערות שוליים

קטגוריה:אמריקאים ילידי מינסוטה
קטגוריה:סיינט פול: אישים
קטגוריה:בוגרי בית הספר למשפטים באוניברסיטת מינסוטה
קטגוריה:שחקני הוקי קרח באולימפיאדת קורטינה ד'אמפצו (1956)
קטגוריה:אמריקאים ממוצא שוודי
קטגוריה:מושלי מינסוטה
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית ממינסוטה
קטגוריה:סנאטורים חברי המפלגה הדמוקרטית
קטגוריה:מינסוטה: ספורטאים
קטגוריה:אמריקאים שנולדו ב-1933
קטגוריה:אמריקאים שנפטרו ב-2016